P6_TA(2007)0153

Mitmepoolne leping Euroopa ühise lennunduspiirkonna rajamise kohta

Euroopa Parlamendi 25. aprilli 2007. aasta resolutsioon ettepaneku kohta võtta vastu nõukogu otsus, mis käsitleb Albaania Vabariigi, Bosnia ja Hertsegoviina, Bulgaaria Vabariigi, Horvaatia Vabariigi, Euroopa Ühenduse, Islandi Vabariigi, endise Jugoslaavia Makedoonia Vabariigi, Norra Kuningriigi, Serbia ja Montenegro, Rumeenia ning ÜRO Kosovo missiooni vahelise Euroopa ühise lennunduspiirkonna (ECAA) rajamise mitmepoolse lepingu sõlmimist

Euroopa Parlament,

- võttes arvesse komisjoni ettepanekut nõukogule (KOM(2006)0113) [1];

- võttes arvesse oma 17. jaanuari 2006. aasta resolutsiooni ühenduse lennundusalase välispoliitika programmi arendamise kohta [2];

- võttes arvesse kodukorra artikli 103 lõiget 2,

A. arvestades, et pidades silmas ELiga ühinemist tuleb Rumeeniat kohelda teistest liikmesriikidest erinevalt ning arvestades, et Bulgaariale kohaldatakse ühinemisest hoolimata julgeolekuhuve puudutavat kaitseklauslit ning seetõttu tuleb teda kohelda kolmanda riigina;

B. arvestades, et nõukogu on võtnud vastu komisjoni ettepanekuna esitatud esialgse lepingu ja see esialgne leping ootab kõigi osapoolte ratifitseerimist;

C. arvestades, et Euroopa ühise lennunduspiirkonna (ECAA) leping on oluline raamleping lennundusega seotud teemade käsitlemiseks eelkõige Lääne-Balkani riikides, Islandis ja Norras ning arvestades, et see loob mudeli selliste lepingute sõlmimiseks tulevikus teiste kolmandate riikidega,

Keskkond

1. peab oluliseks, et ECAA leping hõlmaks olemasolevaid ja tulevasi ELi õigusakte heitmete ja muude lennunduse keskkonnamõju vähendavate meedete kohta;

2. tunneb heameelt asjaolu üle, et lepinguosalistele on vastuvõetav, et tulevikus võidakse lennundus kaasata heitkogustega kauplemise süsteemi (ETS);

3. rõhutab lepingu olulisust vajalike tingimuste loomisel ühtse Euroopa taeva algatuse laiendamiseks väljaspoole liikmesriike,

Ohutus ja julgeolek

4. rõhutab seetõttu tehnilise abi ja ühinemisläbirääkimiste tähtsust ELi ja Euroopa Majanduspiirkonda mittekuuluvate partneritega selle eesmärgi saavutamiseks vajaliku konsensuseni jõudmisel;

5. nõuab, et kõik ELi ohutuse ja julgeolekuga seotud õigusaktid ning Euroopa Parlamendi ja nõukogu 5. juuli 2006. aasta määrus (EÜ) nr 1107/2006 puudega ja liikumispuudega isikute õiguste kohta lennureisi puhul [3] tuleb kaasata lepingu rakenduslisasse;

6. märgib, et lennuliikluse korraldamine on lepingusse kaasatud, mis on oluline ühtse Euroopa taeva eeskirjade kohaldamisel, nagu ka piiriüleste õhuruumiosade loomisel;

7. tervitab kõigi lepinguosaliste poolse Euroopa Parlamendi ja nõukogu 21. aprilli 2004. aasta direktiivi 2004/36/EÜ ühenduse lennujaamu kasutavate kolmandate riikide õhusõidukite ohutuse kohta [4] ohutuse hindamise vastastikuse ja ühtse kohaldamise selgeid eeliseid;

8. tuletab meelde, et ühtse Euroopa taeva eesmärgi saavutamine toob kaasa õhuruumi kasutamise paindlikkuse, mis muudab vajalikuks institutsionaliseeritud koostöö lennujuhtimise vallas sõjaliste ja tsiviilvõimude vahel,

Sotsiaalküsimused

9. tervitab Euroopa Lennundusohutusameti rolli asjatundjate koolitamisel, käsiraamatute koostamisel ja tehnilise nõu andmisel partnerriikides, samuti abi andmisel rakendusmehhanismide rajamiseks;

10. rõhutab asjaolu, et lepingu rakendamisel tuleb järgida asjakohaseid ELi sotsiaalala õigusakte;

11. märgib, et lepingus nähakse ette nõukogu 16. detsembri 1991. aasta määruse (EMÜ) nr 3922/91 tehniliste nõuete ja haldusprotseduuride kooskõlastamise kohta tsiviillennunduses [5] rakendamine;

12. märgib, et lepingu kohustused tuleb viivitamatult täita ja 31. detsembriks 2008. aastaks tuleb Euroopa Parlamendile esitada eduaruanne;

13. palub komisjonil ja nõukogul tagada, et leping kajastaks neid põhikaalutlusi ja et rakendusmenetlusega seoses kehtestataks jälgimiskord;

*

* *

14. teeb presidendile ülesandeks edastada käesolev resolutsioon nõukogule ja komisjonile.

[1] ELTs seni avaldamata.

[2] ELT C 287 E, 24.11.2006, lk 84.

[3] ELT L 204, 26.7.2006, lk 1.

[4] ELT L 143, 30.4.2004, lk 76. Direktiivi on muudetud määrusega (EÜ) nr 2111/2005 (ELT L 344, 27.12.2005, lk 15).

[5] EÜT L 373, 31.12.1991, lk 4. Määrust on viimati muudetud Euroopa Parlamendi ja nõukogu määrusega (EÜ) nr 1900/2006 (ELT L 377, 27.12.2006, lk 176).

--------------------------------------------------